लमजुङमा पुस १२ देखि त्रिवेणी कप, प्रथम पुरस्कार ८ लाख
लमजुङको बेंसीसहर नगरपालिका-७ सहजीस्थित ११ ‘ए’ साइडको रंगशालामा पुस १२ गतेदेखि ३१ औं संस्करणको त्रिवेणी कप फुटबल प्रतियोगिता हुँदैछ ।
लमजुङ — लमजुङको बेंसीसहर नगरपालिका-७ सहजीस्थित ११ ‘ए’ साइडको रंगशालामा पुस १२ गतेदेखि ३१ औं संस्करणको त्रिवेणी कप फुटबल प्रतियोगिता हुँदैछ ।आयोजक त्रिवेणी युवा क्लबले बेंसीसहरमा मंगलबार पत्रकार भेटघाट गर्दै त्रिवेणी कप राष्ट्रव्यापी फुटबल प्रतियोगिताबारे जानकारी दिएको हो । प्रथम पुरस्कार राशि ८ लाख रुपैयाँ पुर्‍याइएको छ । द्वितीय पुरस्कार ४ लाख रुपैयाँ पुर्‍याएको आयोजक बताएको छ । गत वर्ष प्रथम पुरस्कार ५ लाख रुपैयाँ र दोस्रो पुरस्कार ३ लाख रुपैयाँ थियो । विजेताले कप, स्वर्णपदक तथा प्रमाणपत्र साथै उपविजेताले कप, कांस्यपदक र प्रमाणपत्र पाउनेछन् । गत वर्ष ५०/५० हजार रुपैयाँ दिएको सेमिफाइनल पराजित २ टिमलाई यस वर्ष दोब्बर बढाएर १/१ लाख रुपैयाँ दिइने भएको छ । प्रतियोगितामा सर्वोकृष्ट खेलाडी र सर्वाधिक गोलकर्तालाई नगद २०/२० हजार रुपैयाँ दिइने भएको छ । टिम दर्ता शुल्क २० हजार रुपैयाँ राखिएको छ ।क्लबका नवनिर्वाचित अध्यक्ष राजकुमार घिमिरेले फुटबल खेलको विकास र प्रवर्द्धन गरी व्यावसायिकरण गर्ने र उच्चस्तरीय फुटबल प्रतियोगिता सञ्चालन गर्ने उद्देश्यले यस वर्ष पुरस्कार राशि बढाएको बताए । उनका अनुसार प्रतियोगितामा कम्तीमा १६ टिमले भाग लिने अपेक्षा छ । ७ टिमले सम्पर्क गरिसकेको उनले जनाए ।प्रतियोगितामा दैनिक ७ हजारले हेर्ने अपेक्षा गरिएको छ । प्रतियोगिता सञ्चालनका लागि ४७ लाख १० हजार रुपैयाँ खर्च अनुमान गरिएको छ । क्लबका पूर्वअध्यक्ष एवं खेल संयोजक सिजन श्रेष्ठले यस वर्ष ‘ए’ डिभिजन क्लबहरु पनि प्रतियोगितामा सहभागी हुने बताए ।त्रिवेणी युवा क्लबले गुरुङ समुदायको नयाँ वर्ष (तमू ल्होसार)लाई मध्यनजर राख्दै साँस्कृतिक कार्यक्रम र बेंसीसहरको बैंक चोकदेखि मनाङे चौतारासम्म सडक महोत्सव आयोजना गर्ने भएको छ । क्लबका पूर्वअध्यक्ष एवं गण्डकी प्रदेशसभा सदस्य भेषबहादुर पौडेलले खसी बाजी राखेर सुरुआत गरिएको त्रिवेणी कप फुटबल प्रतियोगिता यस क्षेत्रकै प्रतिष्ठित प्रतियोगिता बन्न सफल भएको दाबी गरे । राष्ट्रिय खेलकुद परिषद् गण्डकी प्रदेशका सदस्यसचिव श्रीधर शर्माले खेलको विकासमा परिषद् लागीपरेको दाबी गरे । उनले गण्डकी प्रदेशका सबै खेलका रेफ्री र कोचको वर्गीकरण आवश्यक रहेको औंल्याए । उनले रेफ्री र कोचको सूचीकृत गरिने समेत बताए ।